Ir-Regolament tal-Kummissjoni (KE) Nru 175/2001
tas-26 ta’ Jannar 2001
li jistabbilixxi l-istandard tal-marketing għall-ġewż bil-qoxra
IL-KUMMISSJONI TAL-KOMUNITAJIET EWROPEJ,
Wara li kunsidrat it-Trattat li jistabbilixxi l-Komunità Ewropea,
Wara li kunsidrat ir-Regolament tal-Kunsill (KE) Nru 2200/96 tat-28 ta’ Ottubru 2000 dwar l-organizzazzjoni komuni tas-suq fil-frott u l-ħaxix ta’ l-ikel [1], kif l-aħħar emendat bir-Regolament (KE) Nru 2826/1999 [2], u b’mod partikolari l-Artikolu 2(2) tiegħu,
Billi:
(1) Il-ġewż huwa fost il-prodotti elenkati fl-Anness I mar-Regolament (KE) Nru 2200/96 li għalih iridu jiġu adottati standards. Għal dan il-fini u fl-interessi tal-priservazzjoni tat-trasparenza fis-suq dinji, għandu jitqies l-istandard tal-ġewż bil-qoxra rakkomandat mill-Grupp tax-Xogħol dwar l-Istandardizzazzjoni tal-Prodotti li Jinħlew u ta’ l-Iżvilupp tal-Kwalità tal-Kummissjoni Ekonomika tan-Nazzjonijiet Uniti għall-Ewropa (NU/ECE).
(2) L-applikazzjoni ta’ dawn ir-riżultati għandha tirriżulta f’li prodotti ta’ kwalità mhux sodisfaċenti jitneħħew mis-suq, iġibu l-produzzjoni f’linja mal-ħtiġiet tal-konsumaturi u jiffaċilitaw ir-relazzjonijiet kummerċjali msejsa fuq il-kompetizzjoni ġusta, biex b’hekk jgħinu t-titjib fil-profittabbiltà tal-produzzjoni. Għalhekk japplika fl-istadji kollha tal-marketing.
(3) Il-miżuri provduti f’dan ir-Regolament huma skond l-opinjoni tal-Kumitat tat-Ġestjoni tal-Frott u l-Ħaxix ta’ l-Ikel,
ADOTTAT DAN IR-REGOLAMENT:
Artikolu 1
L-istandard tal-marketing għall-ġewż bil-qoxra li jidħol fil-kodiċi tan-NM (Nomenklatura Magħġquda) 0802 31 00 għandu jkun kif iddikjarat fl-Anness.
L-istandard għandu japplika fl-istadji kollha tal-marketing, skond il-kondizzjonijiet stabbiliti fir-Regolament (KEE) Nru 2200/96.
Artikolu 2
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Għandu jibda japplika mill-1 ta’ Settembru 2001.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fis-26 ta’ Jannar 2001.